
[bookmark: TextBodyBegin]Europski parlament,
–	uzimajući u obzir završnu godišnju računovodstvenu dokumentaciju Ureda europskog javnog tužitelja za financijsku godinu 2023.,
–	uzimajući u obzir godišnje izvješće Revizorskog suda o agencijama EU-a za financijsku godinu 2023., kojemu su priloženi odgovori agencija[footnoteRef:1], [1:  	SL C, C/2024/6332, 24.10.2024., ELI: http://data.europa.eu/eli/C/2024/6332/oj.] 

–	uzimajući u obzir izjavu o jamstvu[footnoteRef:2] u pogledu pouzdanosti računovodstvene dokumentacije te zakonitosti i pravilnosti temeljnih transakcija, koju je u skladu s člankom 287. Ugovora o funkcioniranju Europske unije Revizorski sud podnio za financijsku godinu 2023., [2:  	SL C, C/2024/6041, 10.10.2024., ELI: http://data.europa.eu/eli/C/2024/6041/oj.] 

–	uzimajući u obzir preporuku Vijeća od 17. veljače 2025. o razrješnici koju treba dobiti Ured europskog javnog tužitelja za izvršenje proračuna za financijsku godinu 2023. (05754/2025 – C10‑0023/2025),
–	uzimajući u obzir članak 319. Ugovora o funkcioniranju Europske unije,
–	uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012[footnoteRef:3], a posebno njezin članak 70., [3:  	SL L 193, 30.7.2018., str. 1., ELI: http://data.europa.eu/eli/reg/2018/1046/oj.] 

–	uzimajući u obzir Uredbu (EU, Euratom) 2024/2509 Europskog parlamenta i Vijeća od 23. rujna 2024. o financijskim pravilima koja se primjenjuju na opći proračun Unije[footnoteRef:4], a posebno njezin članak 70., [4:  	SL L, 2024/2509, 26.9.2024., ELI: http://data.europa.eu/eli/reg/2024/2509/oj.] 

–	uzimajući u obzir Uredbu Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja[footnoteRef:5], a posebno njezin članak 94., [5:  	SL L 283, 31.10.2017., str. 1., ELI: http://data.europa.eu/eli/reg/2017/1939/oj.] 

–	uzimajući u obzir Delegiranu uredbu Komisije (EU) 2019/715 od 18. prosinca 2018. o okvirnoj financijskoj uredbi za tijela osnovana na temelju Ugovora o funkcioniranju Europske unije i Ugovora o Euratomu na koja se upućuje u članku 70. Uredbe (EU, Euratom) 2018/1046 Europskog parlamenta i Vijeća[footnoteRef:6], a posebno njezin članak 105., [6:  	SL L 122, 10.5.2019., str. 1., ELI: http://data.europa.eu/eli/reg_del/2019/715/oj.] 

–	uzimajući u obzir članak 102. Poslovnika i Prilog V. Poslovniku,
–	uzimajući u obzir mišljenje Odbora za građanske slobode, pravosuđe i unutarnje poslove,
–	uzimajući u obzir izvješće Odbora za proračunski nadzor (A10‑0051/2025),
1.	daje razrješnicu upravnom direktoru Ureda europskog javnog tužitelja za izvršenje proračuna Ureda europskog javnog tužitelja za financijsku godinu 2023.;
2.	iznosi svoje primjedbe u Rezoluciji u nastavku;
3.	nalaže svojoj predsjednici da ovu Odluku i Rezoluciju, koja je njezin sastavni dio, proslijedi upravnom direktoru Ureda europskog javnog tužitelja, Europskom vijeću, Vijeću, Komisiji i Revizorskom sudu te da ih da na objavu u Službenom listu Europske unije (serija L).

2. Odluka Europskog parlamenta od 7. svibnja 2025. o zaključenju poslovnih knjiga Ureda europskog javnog tužitelja za financijsku godinu 2023. (2024/2029(DEC))
Europski parlament,
–	uzimajući u obzir završnu godišnju računovodstvenu dokumentaciju Ureda europskog javnog tužitelja za financijsku godinu 2023.,
–	uzimajući u obzir godišnje izvješće Revizorskog suda o agencijama EU-a za financijsku godinu 2023., kojemu su priloženi odgovori agencija[footnoteRef:7], [7:  	SL C, C/2024/6332, 24.10.2024., ELI: http://data.europa.eu/eli/C/2024/6332/oj.] 

–	uzimajući u obzir izjavu o jamstvu[footnoteRef:8] u pogledu pouzdanosti računovodstvene dokumentacije te zakonitosti i pravilnosti temeljnih transakcija, koju je u skladu s člankom 287. Ugovora o funkcioniranju Europske unije Revizorski sud podnio za financijsku godinu 2023., [8:  	SL C, C/2024/6041, 10.10.2024., ELI: http://data.europa.eu/eli/C/2024/6041/oj.] 

–	uzimajući u obzir preporuku Vijeća od 17. veljače 2025. o razrješnici koju treba dobiti Ured europskog javnog tužitelja za izvršenje proračuna za financijsku godinu 2023. (05754/2025 – C10‑0023/2025),
–	uzimajući u obzir članak 319. Ugovora o funkcioniranju Europske unije,
–	uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012[footnoteRef:9], a posebno njezin članak 70., [9:  	SL L 193, 30.7.2018., str. 1., ELI: http://data.europa.eu/eli/reg/2018/1046/oj.] 

–	uzimajući u obzir Uredbu (EU, Euratom) 2024/2509 Europskog parlamenta i Vijeća od 23. rujna 2024. o financijskim pravilima koja se primjenjuju na opći proračun Unije[footnoteRef:10], a posebno njezin članak 70., [10:  	SL L, 2024/2509, 26.9.2024., ELI: http://data.europa.eu/eli/reg/2024/2509/oj.] 

–	uzimajući u obzir Uredbu Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja[footnoteRef:11], a posebno njezin članak 94., [11:  	SL L 283, 31.10.2017., str. 1., ELI: http://data.europa.eu/eli/reg/2017/1939/oj.] 

–	uzimajući u obzir Delegiranu uredbu Komisije (EU) 2019/715 od 18. prosinca 2018. o okvirnoj financijskoj uredbi za tijela osnovana na temelju Ugovora o funkcioniranju Europske unije i Ugovora o Euratomu na koja se upućuje u članku 70. Uredbe (EU, Euratom) 2018/1046 Europskog parlamenta i Vijeća[footnoteRef:12], a posebno njezin članak 105., [12:  	SL L 122, 10.5.2019., str. 1., ELI: http://data.europa.eu/eli/reg_del/2019/715/oj.] 

–	uzimajući u obzir članak 102. Poslovnika i Prilog V. Poslovniku,
–	uzimajući u obzir mišljenje Odbora za građanske slobode, pravosuđe i unutarnje poslove,
–	uzimajući u obzir izvješće Odbora za proračunski nadzor (A10‑0051/2025),
1.	odobrava zaključenje poslovnih knjiga Ureda europskog javnog tužitelja za financijsku godinu 2023.;
2.	nalaže svojoj predsjednici da ovu Odluku proslijedi upravnom direktoru Ureda europskog javnog tužitelja, Europskom vijeću, Vijeću, Komisiji i Revizorskom sudu te da je da na objavu u Službenom listu Europske unije (serija L).

3. Rezolucija Europskog parlamenta od 7. svibnja 2025. s primjedbama koje su sastavni dio Odluke o razrješnici za izvršenje proračuna Ureda europskog javnog tužitelja za financijsku godinu 2023. (2024/2029(DEC))
Europski parlament,
–	uzimajući u obzir svoju Odluku o razrješnici za izvršenje proračuna Ureda europskog javnog tužitelja za financijsku godinu 2023.,
–	uzimajući u obzir članak 102. Poslovnika i Prilog V. Poslovniku,
–	uzimajući u obzir mišljenje Odbora za građanske slobode, pravosuđe i unutarnje poslove,
–	uzimajući u obzir izvješće Odbora za proračunski nadzor (A10-0051/2025),
A.	budući da je Ured europskog javnog tužitelja (EPPO) neovisan ured javnog tužitelja Unije, odgovoran za istragu i kazneni progon kaznenih djela protiv financijskih interesa Unije, za znatno jačanje kapaciteta Unije za zaštitu sredstava poreznih obveznika te za podizanje optužnica protiv počinitelja i sudionika kaznenih djela predviđenih u Direktivi (EU) 2017/1371 Europskog parlamenta i Vijeća[footnoteRef:13] i navedenih u Uredbi Vijeća (EU) 2017/1939[footnoteRef:14]; [13: 	Direktiva (EU) 2017/1371 Europskog parlamenta i Vijeća od 5. srpnja 2017. o suzbijanju prijevara počinjenih protiv financijskih interesa Unije kaznenopravnim sredstvima (SL L 198, 28.7.2017., str. 29., ELI: http://data.europa.eu/eli/dir/2017/1371/oj).]  [14: 	Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (SL L 283, 31.10.2017., str. 1., ELI: http://data.europa.eu/eli/reg/2017/1939/oj).] 

B.	budući da nadležnost EPPO-a obuhvaća nekoliko vrsta prijevara i uključuje prekogranične prijevare povezane s PDV-om s ukupnom štetom od najmanje 10 milijuna EUR, pranje novca, korupciju, organizirani kriminal i druga kaznena djela za koja EPPO obavlja tužiteljske funkcije pred nadležnim sudovima država članica sudionica;
C.	budući da je EPPO jedna od komponenti arhitekture Unije za borbu protiv prijevara pa su, kao takve, njegove radnje usklađene s radnjama drugih komponenti arhitekture te ih ih nadopunjuju kako bi se na taj način postigla pojednostavljena, učinkovita koordinacija koja povećava ukupnu učinkovitost spomenute arhitekture;
D.	budući da EPPO intervenira u situacijama u kojima bi nacionalna tijela mogla istraživati i procesuirati zločine, ali nemaju ovlasti preko granica njihove zemlje, te u situacijama u kojima druge organizacije poput Agencije Europske unije za suradnju u kaznenom pravosuđu (Eurojust), Europskog ureda za borbu protiv prijevara (OLAF) i Agencije Europske unije za suradnju tijela za izvršavanje zakonodavstva (Europol) nemaju potrebne ovlasti za provođenje relevantnih kaznenih istraga i progona;
E.	budući da postupovni akti EPPO-a podliježu sudskom preispitivanju koje provode nacionalni sudovi i da Sud Europske unije („Sud”) u vidu prethodnih odluka ili sudskih preispitivanja tih akata ima preostalu ovlast za osiguravanje dosljedne primjene prava Unije;
F.	budući da se EPPO sastoji od središnje razine, sa sjedištem u Luxembourgu, koju čine glavni europski tužitelj, 22 europska tužitelja (po jedan iz svake države članice koja u njemu sudjeluje) i upravni direktor, te od decentralizirane, nacionalne razine, koju čine delegirani europski tužitelji u 22 države članice sudionice;
G.	budući da na središnjoj razini glavni europski tužitelj i 22 europska tužitelja čine kolegij EPPO-a (dalje u tekstu „kolegij”) te nadziru istrage i kazneni progon koje provode delegirani europski tužitelji na nacionalnoj razini, koji djeluju potpuno neovisno o svojim nacionalnim tijelima;
H.	budući da u skladu s člankom 93. Uredbe (EU) 2017/1939 upravni direktor EPPO-a, koji djeluje kao dužnosnik EPPO-a za ovjeravanje, treba izvršavati proračun EPPO-a za koji je odgovoran, i to u okviru granica odobrenih u proračunu, te da svake godine šalje proračunskom tijelu sve informacije relevantne za rezultate svih postupaka evaluacije;
I.	budući da, u skladu s člankom 50. stavkom 2. financijskih pravila EPPO-a, računovodstveni službenik Komisije djeluje i kao računovodstveni službenik EPPO-a te je odgovoran za pripremu godišnje računovodstvene dokumentacije, koja se konsolidira s godišnjom računovodstvenom dokumentacijom Unije;
J.	budući da u skladu s aktualnim okvirom Revizorski sud preispituje završnu godišnju računovodstvenu dokumentaciju i da je na Vijeću da preporuči, a na Europskom parlamentu da odluči hoće li dati razrješnicu upravnom direktoru EPPO-a u vezi s izvršenjem proračuna za određenu financijsku godinu;
K.	budući da se pri nadzoru nad upravljanjem resursima EPPO-a i povezanim rashodima ne može zanemariti ispitivanje operativnih aktivnosti, njihovih posljedica i učinka kao ni metode njihova izvršenja;
L.	budući da EPPO djeluje autonomno u izvršavanju svog proračuna tek od 24. lipnja 2021., a da je svoje operativne aktivnosti, koje izisikuju kontinuiranu evaluacija kako bi se osigurala usklađenost sredstava s operativnom učinkovitošću, započeo 1. lipnja 2021., dana koji je ujedno i početak petogodišnjog mandata navedenog u članku 119. Uredbe (EU) 2017/1939, nakon čijeg će isteka Komisija Europskom parlamentu i Vijeću te nacionalnim parlamentima morati podnijeti evaluacijsko izvješće o provedbi i učinku takve uredbe te o djelotvornosti i učinkovitosti EPPO-a i njegovih radnih praksi, zajedno sa zaključcima;
M.	budući da u skladu s člankom 119. stavkom 2. Uredbe (EU) 2017/1939 Komisija treba podnijeti zakonodavne prijedloge Europskom parlamentu i Vijeću ako zaključi da su potrebna dodatna ili detaljnija pravila o osnivanju EPPO-a, njegovim funkcijama ili postupku koji se primjenjuje na njegove aktivnosti, uključujući njegove prekogranične istrage;
1.	pozdravlja pozitivno mišljenje Revizorskog suda o pouzdanosti računovodstvene dokumentacije EPPO-a za godinu koja je završila 31. prosinca 2023. te o zakonitosti i pravilnosti prihoda i plaćanja na kojima se temelji računovodstvena dokumentacija;
2.	podsjeća na snažnu potporu Parlamenta osnivanju EPPO-a; uviđa da je EPPO neovisno tijelo Unije; ističe važnu ulogu EPPO-a u zaštiti financijskih interesa Unije kao ključne sastavnice strukture Unije za borbu protiv prijevara i šireg sustava Unije koji se temelji na integritetu, odgovornosti, transparentnosti i dobrom financijskom upravljanju resursima; pohvaljuje EPPO za njegov rad na istraživanju, kaznenom progonu i osiguravanju pravde za kaznena djela koja utječu na proračun Unije, kao što su prijevare, korupcija i prekogranične prijevare povezane s PDV-om;
3.	ističe ključnu potrebu za brzom dodjelom potrebnih sredstava kako bi se osigurao pravodoban dovršetak tekuće istrage o nabavi cjepiva protiv bolesti COVID-19 u Uniji, posebno s obzirom na velik javni interes za to pitanje, zajedno s činjenicom da je istraga već započela 2022. i da do danas nije javno objavljena nikakva odluka;
4.	konstatira da se za razdoblje nakon što je Ured stekao financijsku autonomiju u lipnju 2021., mogu usporediti samo dva posljednja proračunska i operativna rezultata EPPO-a, točnije, ona za period od 2022. do 2023.; primjećuje da je u tom kontekstu i dalje vrlo teško procijeniti povećanja proračuna povezana s aktivnostima EPPO-a zbog njegova tek nedavnog osnivanja, jedinstvenih značajki EPPO-a i njegovih glavnih aktivnosti, nepredvidive razine otkrivanja prijevara, širokog raspona predmeta kojima se bavi, nedostatka diskrecije u području kaznenog progona te njegova oslanjanja na resurse i postupovna ograničenja nacionalnih pravosudnih sustava, nedostatka fiksne korelacije između broja i troškova istraga te samog opsega financijskih interesa Unije koji treba zaštititi; primjećuje i da je teško predvidjeti rashoda za opseg predmeta povezanih s Mehanizmom za oporavak i otpornost, i to zbog njegove jedinstvene metode provedbe i velikog opsega sredstava;
Upravljanje proračunom i financijama
5.	konstatira da je ukupni konačni proračun dodijeljen EPPO-u za 2023. iznosio 65,9 milijuna EUR, što je znatno povećanje (za 14,7 %) u odnosu na 51,2 milijuna EUR koji su mu dodijeljeni 2022., dok se proračun za 2021. (26,2 milijuna EUR) odnosio na razdoblje prije financijske autonomije EPPO-a; primjećuje da proračun EPPO-a bilježi povećanje od 500 000 EUR, koje je proračunsko tijelo odobrilo na zahtjev EPPO-a u lipnju 2023. (zahtjev je uključivao i ljudske resurse povezane sa velikim intenziviranjem sigurnosnih kapaciteta EPPO-a, što je rezultiralo dodjelom osam dodatnih radnih mjesta u sklopu plana radnih mjesta); pozdravlja činjenicu da 2023. nije bilo vraćanja proračunskih sredstava, u usporedbi s povratom u iznosu od 10 % (5,9 milijuna EUR) početnog proračuna 2022. odnosno 21 % (9,5 milijuna EUR) 2021.; ponovno ističe potrebu da se EPPO-u pruže dostatna sredstva kako bi na odgovarajući način ispunio svoj mandat;
6.	pozdravlja sve veću razinu izvršenja proračuna, koja je 2023. iznosila 99,6 % (u usporedbi s 98,1 % 2022. i 97,4 % 2021.); pozdravlja činjenicu da je ukupna stopa izvršenja plaćanja 2023. porasla i dosegnula 85,3 % (u usporedbi sa 76,6 % i 71 % 2022. odnosno 2021.), a da se prosječno vrijeme plaćanja smanjilo na 17 dana u usporedbi s 23,8 dana 2022., tj. 21 dan 2021.; primjećuje da je modul za elektroničko izdavanje računa (e-fakturiranje) uvedeno u lipnju 2023. i da će doprinijeti dodatnom smanjenju administrativnog opterećenja, vremena za plaćanje i ukupnih troškova obrade; potiče daljnje unaprjeđenje operativnih postupaka kako bi se maksimalno povećala učinkovitost;
7.	shvaća da je EPPO, s obzirom na to da su zahtjevi za dodjelu proračunskih sredstava samo djelomično ispunjeni, usmjerio svoja financijska sredstva na zapošljavanje dodatnog broja delegiranih europskih tužitelja, što utječe na sposobnost EPPO-a za provedbu sve većeg broja istraga i kaznenih progona, na potrebu za poboljšanjem sigurnosti te organizacije kao i na održavanje njegova sustava vođenja predmeta, što se moglo negativno odraziti na upravljanje prekograničnim istragama; naglašava važnost dodatnog financiranja i povećanja broja osoblja kako bi se EPPO mogao učinkovito boriti protiv organiziranog kriminala, štititi financijske interese Unije i braniti vladavinu prava, što su ključni prioriteti Unije; poziva na namjensko povećanje sredstava u okviru sljedećeg višegodišnjeg financijskog okvira (VFO) kako bi se osiguralo da i dalje može ispunjavati svoje ciljeve i obveze;
8.	ističe da je, nakon što je u lipnju 2021. postao financijski neovisan, EPPO dao prednost rashodima poslovanja povezanima s istragama, kaznenim progonom i sigurnosnim mjerama, te da je stoga neoperativne rashode ograničio na ključne usluge potpore; napominje da je u tom kontekstu linijama rashoda poslovanja (glava 3.) dodijeljeno ukupno 28 312 075 EUR, što čini 43 % konačnog proračuna EPPO-a za 2023. (u usporedbi s 21 047 346 EUR, što je iznosilo 41 % 2022.); primjećuje da su glavni troškovi tih aktivnosti bile plaće delegiranih europskih tužitelja (51 % operativnih aktivnosti u usporedbi s 42 % 2022.), nakon čega slijede operativne aktivnosti IKT-a, kao što su održavanje i razvoj sustava vođenja predmeta EPPO-a (19 % u usporedbi s 28 % 2022.) i jezične usluge (aktivnosti povezane s prevođenjem i usmenim prevođenjem) (14 %, isto kao i 2022.);
9.	napominje da su plaće delegiranih europskih tužitelja dosegle 14,5 milijuna EUR (u usporedbi s 8,7 milijuna EUR 2022.), što predstavlja glavne rashode poslovanja jer se 2023. povećao broj delegiranih europskih tužitelja; pozdravlja pristupanje Poljske i Švedske EPPO-u, koje je najavljeno 2024.; napominje da to nije utjecalo na rashode iz 2023. i odnosi se na proračun za 2024. tek neznatno s obzirom na kasno i postupno uključivanje u rad dvaju europskih tužitelja i većeg broja delegiranih europskih tužitelja; shvaća da će pouzdanija procjena troškova biti moguća tek 2025.; pozdravlja uključivanje cilja pridruživanja EPPO-u u program nove irske vlade; poziva mađarsku vladu, kao jedinu preostalu državu članicu koja se još nije pridružila EPPO-u unatoč nepostojanju pravnih ili ustavnih prepreka za to, da se bez daljnje odgode pridruži EPPO-u;
10.	primjećuje da su se troškovi službenih putovanja i operativnih sastanaka 2023. dodatno povećali (troškovi službenih putovanja iznosili su 1 175 000 EUR 2023. odnosno 980 000 EUR 2022. godine, dok su troškovi operativnih sastanaka 2023. iznosili 659 752 EUR, u usporedbi s 170 000 EUR 2022.), što je posljedica sve intenzivnije provedbe istraga;
11.	svjestan je da se očekuje daljnji porast troškova prevoditeljskih usluga, u skladu sa sve većim brojem predmeta EPPO-a, te uviđa potrebu za dodatnim resursima za prevođenje; pozdravlja interne smjernice razvijene za upotrebu usluga prevođenja s ciljem snažnije kontrole nad troškovima, uključujući preporuku za upotrebu usluga strojnog prevođenja kad god je to moguće, kao i korištenje nacionalnih pružatelja usluga u granicama dopuštenima postojećom Uredbom kako bi se riješio problem; u tom pogledu primjećuje da se, iako se člankom 107. Uredbe (EU) 2017/1939 predviđa da prevoditeljske usluge za potrebe administrativnog funkcioniranja EPPO-a na središnjoj razini pruža Prevoditeljski centar Unije za tijela Europske unije, njime se također predviđaju i različita rješenja za operativna i hitna pitanja te se delegirani europski tužitelji ovlašćuju za odluke o uređivanju usluga prevođenja koje će se primjenjivati u svrhu istraga, u skladu s primjenjivim nacionalnim pravom;
12.	konstatira da je EPPO 2023. potpisao 234 posebna ugovora u okviru postojećih okvirnih ugovora u ukupnom iznosu većem od 11 milijuna EUR, uz znatno povećanje upotrebe okvirnih ugovora EPPO-a (82 posebna ugovora u vrijednosti većoj od 6,5 milijuna EUR), do kojeg je u velikoj mjeri došlo uslijed upotrebe okvirnog ugovora EPPO-a za pružanje usluga u području informacijskih sustava; primjećuje da je samo jedan ugovor, koji se odnosi na sustav vođenja predmeta EPPO-a, iz razloga iznimne hitnosti dodijeljen na temelju pregovaračkog postupka bez prethodne obavijesti o nadmetanju;
13.	primjećuje da je prijenos odobrenih sredstava iz prethodne 2022. godine iznosio 10 969 680 EUR (24,4 % konačnog proračuna EPPO-a za 2022.), od čega je 84,8 % potrošeno (9 307 392 EUR), a 15,2 % ukinuto (u usporedbi s 21,4 % 2022.) te napominje da će, prema predviđanjima, 2024. doći do još jednog prijenosa, točnije prijenosa odobrenih sredstava za plaćanja, i to nakon što se ostvare svi potrebni rezultati (prijenos iz 2023. u 2024. iznosio je 9 392 989 EUR). shvaća da je to djelomično ukidanje posljedica postupne uspostave administrativnih praksi EPPO-a u skladu s financijskom autonomijom, koju je Ured stekao 2021.; napominje da se prenesena odobrena sredstva ukinuta u odobrenim proračunima za 2022. i 2023. ne bi mogla iskoristiti u postojećim ili novim ugovorima niti uskladiti s načelom jedne godine, pri čemu se relevantni troškovi, uglavnom povezanih s prevođenjem, sastancima, službenim putovanjima i vanjskim pružateljima usluga, nisu mogli točno planirati zbog nedostatka povijesnih podataka i brojki te brzog razvoja organizacije; pozdravlja činjenicu da se stalnim jačanjem administrativnih kapaciteta EPPO-a dotični problemi postupno rješavaju i da će se 2024., iako se zbog prirode operativnih aktivnosti EPPO-a ne može unaprijed pripremiti potpuna procjena, očekivana stopa ukinutih odobrenih sredstava smanjiti;
14.	konstatira da je glavni europski tužitelj 2023. na prijedlog upravnog direktora usvojio dva proračunska prijenosa, u ukupnom iznosu od 1,2 milijuna EUR prenesenih između glava, o čemu je radi informiranja obaviješten kolegij;
15.	prepoznaje potrebu za odgovarajućom proračunskom fleksibilnošću kako bi se odgovorilo na neočekivane operativne potrebe tijekom 2023., kao što su rat u Ukrajini, inflacijski pritisci ili drugi globalni izazovi te konstatira da je EPPO primijenio svoja financijska pravila pravodobnom preraspodjelom odobrenih sredstava na temelju izmjena proračuna (jedne u lipnju i druge u studenome) te proračunskim prijenosima (jednog u rujnu i drugog u prosincu);
16.	iznova ističe svoje opažanje o zastarjelosti zakonodavnog financijskog izvještaja za 2017., za koji se smatra da više nije svrsishodan zbog uvelike podcijenjenog radnog opterećenja; podsjeća na svoju prethodnu rezoluciju, u kojoj je istaknuo da zbog izostanka revizije proračuna u sredini razdoblja EPPO mora čekati do samog kraja postupka donošenja proračuna kako bi imao jasan pregled razine resursa koju može provesti u sljedećoj godini te da mu se ograničava sposobnost za predviđanje pripremnih aktivnosti za izvršenje proračuna kao i mogućnosti koje bi trebalo staviti na raspolaganje kako bi se postigla maksimalna fleksibilnost u razvoju organizacijske infrastrukture za tako inovativan projekt kao što je EPPO; konstatira da to u prvom redu utječe na rani početak zapošljavanja, pri čemu se, između ostalog, usporava zapošljavanje punog broja osoblja i postizanje ukupnog apsorpcijskog kapaciteta EPPO-a;
17.	ustraje u tome da proračunski i ljudski resursi koji se dodjeljuju EPPO-u trebaju biti primjereni kako bi omogućili učinkovito i uspješno izvršenje njegova mandata te nesmetano provođenje povezanih administrativnih postupaka; ponavlja svoj poziv Komisiji da preispita proračunski okvir EPPO-a, u bliskoj suradnji s EPPO-om, kako bi se pronašli odgovarajući načini potpore njegovu radu; poziva Komisiju da dodijeli dodatna sredstva opravdana sve većim brojem složenih predmeta te ističe da ona ne bi trebala ovisiti o reviziji Uredbe (EU) 2017/1939 ili mandata EPPO-a, nego o važnosti borbe protiv organiziranoga kriminala i zaštite financijskih interesa Unije u sljedećem VFO-u;
18.	naglašava da aktivnosti EPPO-a doprinose zaštiti financijskih interesa Unije i da se očekuje da će njihova provedba rezultirati povratom iznosa iz proračuna Unije koji zbog kriminalnih aktivnosti nisu iskorišteni u predviđenu svrhu; smatra da bi se iznosi koji proizlaze iz mjera zapljene i oduzimanja koje su donijeli delegirani europski tužitelji u državama članicama mogli, nakon odbitka troškova tijela država članica nastalih pri provedbi tih mjera, vratiti u proračun Unije, u skladu s člankom 38. Uredbe (EU) 2017/1939; smatra da bi se potencijalni prihodi koji proizlaze iz mjera zapljene i oduzimanja trebali u proračunu Unije voditi kao nenamjenski prihodi; poziva Komisiju da poduzme potrebne mjere s relevantnim nacionalnim tijelima kako bi se omogućilo da se ti iznosi unesu u proračun Unije;
19.	potvrđuje da EPPO jasno pridonosi europskoj dodanoj vrijednosti u pogledu koordinacije i suradnje s državama članicama u istragama i kaznenom progonu kaznenih djela počinjenih protiv financijskih interesa Unije kao i to da EPPO u tom pogledu ostvaruje ciljeve utvrđene u Uredbi (EU) 2017/1939; očekuje od država članica da poštuju pravne obveze i da o svim relevantnim predmetima izvješćuju EPPO; sa zabrinutošću napominje da su u nekoliko slučajeva države članice kaznena djela koja utječu na financijske interese Unije i koja su u nadležnosti EPPO-a proglasile nacionalnim predmetima; napominje da su se pitanja nadležnosti između nacionalnih tijela i delegiranih europskih tužitelja pojavila u nekoliko slučajeva u nekoliko zemalja; svjestan je da, u skladu s člankom 25. stavkom 6. Uredbe (EU) 2017/1939, slučajeve neslaganja o nadležnostima EPPO-a treba rješavati isto nacionalno pravosudno tijelo koje je odgovorno za određivanje tijela nadležnog za kazneni progon na nacionalnoj razini; izražava žaljenje zbog toga što u mnogim državama članicama sudionicama postupci koji su na snazi i nacionalna tijela kojima su povjerene odluke o tim predmetima o sukobu nadležnosti nisu utvrđeni u skladu s Uredbom (EU) 2017/1939; naglašava da bi u slučajevima sukoba nadležnosti između EPPO-a i nacionalnog tijela nadležnog za kazneni progon nacionalno tijelo nadležno za odlučivanje o dodjeli nadležnosti moglo doći do zaključka bez traženja prethodne odluke Suda, tj. umjesto toga donijeti odluku koja je obvezujuća za EPPO; ističe da je to nije u duhu Uredbe (EU) 2017/1939, u kojoj se navodi da je Sud, u skladu s člankom 267. UFEU-a, nadležan za donošenje prethodne odluke o tumačenju odredbe o sukobu nadležnosti između EPPO-a i nacionalnih tijela; smatra da aktualna situacija nije pravno jasna; potiče države članice da bliže surađuju s EPPO-om; naglašava da je nadležnost EPPO-a jasno utvrđena u članku 22. stavcima 1. i 2. te u članku 23. Uredbe (EU) 2017/1939 te da bi sve države članice trebale poštovati tu Uredbu; primjećuje da, ako države članice sumnjaju u nadležnost EPPO-a u određenom predmetu, postoji mogućnost upućivanja prethodnog pitanja Sudu u skladu s člankom 267. UFEU-a i člankom 42. stavkom 2. točkom (c) Uredbe (EU) 2017/1939; potiče Komisiju da u slučaju kršenja Uredbe (EU) 2017/1939 predmet dostavi Sudu; sa zabrinutošću napominje da pitanje nadležnosti može dovesti do prekida istrage; zabrinut je zbog mogućeg gubitka dokaza u slučaju da se predmeti obustave; poziva Komisiju da prikupi informacije o preraspodjeli predmeta u pogledu sukoba nadležnosti za izvješće o evaluaciji koje će se podnijeti 2026.;
20.	ponavlja da članak 91. stavak 6. Uredbe (EU) 2017/1939 treba provoditi pravilno te naglašava da se moraju uzeti u obzir posebne značajke rashoda kaznenog progona i istraga, pri čemu se mora voditi računa o iznimnim slučajevima operativnih rashoda EPPO-a, koji su uređeni tom odredbom; prima na znanje da je 2023. potpisan prvi i probni sporazum o financiranju za nadoknadu zahtjeva podnesenih na temelju članka 91. stavka 6. Uredbe (EU) 2017/1939 kako bi se obuhvatile iznimno skupe istražne mjere koje se provode na nacionalnoj razini u ime EPPO-a; pozdravlja činjenicu da je Revizorski sud proveo reviziju dotičnog plaćanja tijekom revizije 2023. te da je ono ocijenjeno kao zakonito i pravilno;
Unutarnje upravljanje, uspješnost i unutarnja kontrola
21.	pozdravlja činjenicu da se tijekom 2023. kolegij sastao 22 puta i da je donio 73 odluke, među kojima su strategija za borbu protiv prijevara za razdoblje 2023. – 2025. te politika borbe protiv uznemiravanja za osoblje i članove kolegija ili delegiranih europskih tužitelja;
22.	prima na znanje da je EPPO nastavio ulagati napore u uspostavu sustava za praćenje povećanja učinkovitosti i uštedu na troškovima te napominje da je 2023. započeo s revizijom procesa strateškog i operativnog planiranja i praćenja proračuna i aktivnosti te postupaka zapošljavanja s ciljem povećanja brzine i stečenih kompetencija; ističe da su sustavi unutarnje kontrole koji su na snazi općenito gledano učinkoviti;
23.	konstatira da je, kako bi se dodatno razvio jamstveni okvir EPPO-a, unutarnji revizor EPPO-a za neoperativna pitanja (IAS) 2023. pokrenuo ograničenu reviziju sastavnica jamstva EPPO-a; smatra da će se tim djelovanjem, koje bi trebalo biti dovršeno tijekom 2024., osigurati preporuke za izgradnju snažnijeg kapaciteta dužnosnika EPPO-a za ovjeravanje u pogledu izdavanja vjerodostojne izjave o jamstvu;
24.	pozdravlja komparativnu analizu koju je proveo Odjel za unutarnju reviziju (IAC) na temelju usporedbe raspoređenih ljudskih resursa EPPO-a sa skupom drugih subjekata Unije i nacionalnih ureda tužiteljstva i standardiziranog skupa stupova koji uključuju administrativnu potporu i operativne aktivnosti; primjećuje da je IAC 2023. testirao okruženje unutarnjeg nadzora i proveo prvu unutarnju reviziju kao analizu radnog okruženja i unutarnjih kontrola decentraliziranog ureda EPPO-a u Sofiji (Bugarska);
25.	ističe svoje stajalište prema kojemu bi IAS i IAC trebali koordinirati svoje aktivnosti u cilju pružanja savjeta i pomoći EPPO-u u uspostavi njegovih glavnih procesa i postizanju njegovih ciljeva;
26.	konstatira da je EPPO razvio vlastiti kapacitet za kupnju, koji proizlazi iz njegovih postupaka javne nabave pokrenutih 2023., te da upravlja vlastitim posebnim ugovorima i narudžbenicama u pogledu provedbe postojećih okvirnih ugovora potpisanih 2023.; primjećuje da EPPO istodobno nastavlja upravljati svojim kapacitetima za kupnju na temelju sporazuma na razini službi s drugim institucijama, tijelima, uredima i agencijama Unije te pristupanjem međuinstitucijskim ugovorima s različitim tržišnim subjektima;
27.	svjestan je da je upravni direktor 2023. utvrdio minimalne standarde (kriterije procjene) za svako od 17 načela unutarnje kontrole, koja se temelje na načelima unutarnje kontrole okvira COSO 2013. i na okviru unutarnje kontrole EPPO-a (ICF), kao sastavnim elementima sustava unutarnje kontrole EPPO-a; primjećuje da se od 72 kriterija usklađenosti njih 51 smatra ispunjenima, 20 ih ima određene elemente, ali je poželjan daljnji razvoj, a samo u slučaju jednog kriterija nije primijećena znatna provedba; pozdravlja činjenicu da je od ožujka 2021., kada je kolegij usvojio procjenu okvira unutarnje kontrole, 71 % te procjene uspješno provedeno, međutim, potrebni su daljnji napori kako bi se u potpunosti provelo preostalih 29 %;
28.	pozdravlja činjenicu da je 1. ožujka 2023. donesena ažurirana verzija strategije EPPO-a za borbu protiv prijevara za razdoblje 2023. – 2025., u kojoj su utvrđeni ciljevi za borbu protiv prijevara na svim razinama organizacije u vezi s posebnim akcijskim planom koji je dio unutarnje kontrole EPPO-a i koji se redovito prati; pozdravlja godišnje preispitivanje akcijskog plana strategije za borbu protiv prijevara, za koje je zadužen službenik za unutarnju kontrolu EPPO-a, koji pak o rezultatima tog preispitivanja izvještava upravnog direktora;
29.	konstatira da u skladu s vlastitim financijskim pravilima EPPO osigurava odgovarajuću razinu financijskih transakcija i postupaka javne nabave uz pomoć ex post kontrola financijskih transakcija (plaćanja, preuzetih obveza i naloga za povrat) i postupaka javne nabave za razdoblje od 1. siječnja do 31. prosinca 2023.;
30.	primjećuje povećanje broja prijava kaznenih djela podnesenih EPPO-u (4187 2023. u usporedbi s njih 3318 2022. odnosno njih 2832 2021.) i, kao rezultat toga, povećanje broja otvorenih istraga (1371 istraga 2023. u usporedbi s njih 865 2022. odnosno njih 567 2021. godine) i procjena štete (19,27 milijardi EUR 2023. u usporedbi s 14,1 milijardom EUR 2022. odnosno 5,4 milijarde 2021.); napominje da najveći udio primljenih operativnih inputa čine prijave privatnih subjekata (2494, tj. 29 % više nego 2022.) i nacionalnih tijela (1562, tj. 24 % više nego 2022.) te žali zbog toga što je broj prijava drugih institucija, tijela, ureda i agencija Unije i dalje vrlo nizak (108), što ukazuje na to da nije došlo do bitnijeg poboljšanja s njihove strane u otkrivanju i prijavljivanju kaznenih djela; primjećuje da broj optužnica (139 optužnice 2023. u usporedbi s njih 87 2022. odnosno njih 5 2021.) kao i broj naloga za zamrzavanje koje je dobio EPPO (1,5 milijardi EUR u usporedbi s 359,1 milijunom EUR 2022. tj. 147 milijuna EUR 2021.) upućuje na sve veću razinu uspješnosti EPPO-a;
31.	primjećuje da se, u usporedbi s 2022., broj predmeta EPPO-a 2023. gotovo udvostručio na 1927 aktivnih istraga; pohvaljuje plodonosan rad EPPO-a 2023., što uključuje 139 optužnica, 339 predmeta povezanih s PDV-om i više od 200 istraga o provedbi instrumenta NextGenerationEU; nadalje, primjećuje da EPPO ostvaruje sve više osuđujućih presuda protiv počinitelja prijevara u Uniji pred nacionalnim sudovima;
32.	konstatira da je 2023. 48 predmeta zaključeno sudskom presudom (u usporedbi s 20 predmeta 2022.) i da je oduzet iznos od 60 milijuna EUR (u usporedbi s 2 milijuna EUR 2021.); naglašava važnost sustavnog izvješćivanja o daljnjem postupanju u vezi s tim predmetima u pogledu donesenih financijskih mjera (oduzimanje i povrat) kako bi se bolje razumio učinak djelovanja EPPO-a; pozdravlja mjere koje su EPPO i Komisija poduzeli kako bi pojednostavnili svoju komunikaciju i prilagodili je u pogledu potreba mogućih administrativnih postupaka za donošenje mjera za obnovu proračuna Unije, na koji negativno utječu financijska kaznena djela; ponovno poziva Komisiju da pomogne EPPO-u u aktivnostima praćenja i daljnjeg postupanja, bez da pritom dođe do preusmjeravanja ograničenih resursa EPPO-a s njegovih istražnih zadaća i zadaća kaznenog progona; potiče EPPO da, ako je to moguće i primjereno, intenzivnije surađuje s drugim tijelima strukture za borbu protiv prevara, kao što su Eurojust i Europol, ili da putem OLAF-a sa službama za koordinaciju borbe protiv prevara uspostavljenih u državama članicama nadzire rezultate svojih istraga;
33.	ističe ključnu ulogu povrata imovine stečene kaznenim djelima za vjerodostojno odvraćanje od organiziranog kriminala; pozdravlja sudjelovanje EPPO-a u međunarodnim mrežama kako bi se dodatno unaprijedile njegove aktivnosti povrata imovine; naglašava da Komisija treba pozvati EPPO da sudjeluje u novoosnovanoj mreži za suradnju u području povrata i oduzimanja imovine; napominje da pravovremena i učinkovita istraga i kazneni progon kaznenih djela povezanih s prijevarama mogu dovesti do znatnih ušteda za proračun Unije i proračune država članica;
34.	izražava zabrinutost zbog sve većeg broja istraga EPPO-a u vezi s provedbom planova za oporavak i otpornost (233 istrage na kraju 2023. u usporedbi s 15 istraga na kraju 2022.) i s time povezane procijene nastale financijske štete (1,86 milijardi EUR); posebno je zabrinut zbog toga što, unatoč velikom broju istraga, države članice trenutačno nisu obvezne izvješćivati Komisiju o slučajevima u okviru Mehanizma za oporavak i otpornost putem sustava za upravljanje nepravilnostima (IMS); podsjeća na obvezu prijavljivanja svih slučajeva prijevare koji utječu na Mehanizam za oporavak i otpornost EPPO-u i naglašava da su takvi slučajevi relevantni i za mjere povezane s EDES-om; naglašava da se radno opterećenje EPPO-a, koje je prvotno podcijenjeno, znatno povećalo i da se očekuje da će i dalje rasti, posebno zbog sve većeg broja slučajeva povezanih s Mehanizmom za oporavak i otpornost te da relevantne analize upućuju na mogući eksponencijalni rast broja slučajeva prijevare, korupcije, dvostrukog financiranja i sukoba interesa u nadolazećim godinama; poziva EPPO da sustavno analizira i utvrđuje obrasce prijevara u državama članicama u kojima je otkriveno više slučajeva u okviru Mehanizma za oporavak i otpornost te da o tim obrascima obavijesti države članice, Komisiju i Radnu skupinu za oporavak i otpornost radi poboljšanja preventivnih mjera za ublažavanje rizika od prijevara; poziva EPPO, Komisiju i OLAF da blisko surađuju kako bi utjecaj takvih prijevarnih aktivnosti na proračun Unije sveli na najmanju moguću mjeru i zaštitili postizanje ciljeva Instrumenta za oporavak i otpornost; podsjeća na poziv Komisiji da EPPO-u pruži odgovarajuće smjernice o načinu podupiranja i zalaganja za donošenje korektivnih mjera koje slijedi nakon EPPO-ovih neovisnih istraga i kaznenog progona prijevara koje utječu na Mehanizam za oporavak i otpornost te da obavješćuje proračunsko tijelo o dostupnim mogućnostima;
35.	konstatira da je EPPO odgovorio na poziv Parlamenta na uspostavu boljeg sustava paćenja i poboljšanog daljnjeg postupanja u pogledu istraga i kaznenih progona pokretanjem projekta u području digitalnih statističkih alata kojima bi se omogućila bolja upotreba podataka koje obrađuje te razvojem kapaciteta strateške analize za prepoznavanje obrazaca prijevara; dijeli mišljenje EPPO-a da je uspjeh tih nastojanja izravno povezan s dostupnim sredstvima te poziva Komisiju da dotične aktivnosti i povezane troškove uzme u obzir pri budućim prijedlozima koji će se odnositi na Uredbu (EU) 2017/1939 i proračunska sredstva;
36.	cijeni napore koje EPPO ulaže u uspostavu ključnih pokazatelja uspješnosti za operativne i administrativne aktivnosti s konkretnim ciljevima koji proizlaze iz njegova posebnog poslovnog modela; i dalje ustraje na potrebi za tim da operativne aktivnosti uključuju upućivanje na zaplijenjene, oduzete te na kraju u proračun Unije vraćene iznose, čija je zaštita u konačnici razlog postojanja strukture Unije za borbu protiv prijevara, u kojoj je EPPO važna sastavnica; shvaća da praćenje i mjere daljnjeg postupanja, uključujući izvješćivanje o rezultatima povrata iznosa u proračun, nisu u nadležnosti EPPO-a te da su za njih potrebni resursi i posebne ovlasti koji nisu dio zadaća u nadležnosti EPPO-a; traži od Komisije da podupre EPPO u utvrđivanju pokazatelja povezanih s ostvarenjem te ključne zadaće te naglašava da bi bolji sustav praćenja i više podataka s dobrom razinom granularnosti, objedinjenih u klasterima po vrsti povrede dužnosti, sektoru interesa ili geografskom području mogli omogućiti konkretniji učinak istraga EPPO-a kao i utvrđivanje obrazaca prijevara;
Ljudski resursi, jednakost i dobrobit osoblja
37.	primjećuje trend povećanja broja osoblja, čiji je broj s 58 2020. godine narastao na 122 2021. godine, 217 do kraja 2022. odnosno na 238 do kraja 2023.; svjestan je da je EPPO za 2023. od proračunskog tijela zatražio ukidanje 20 radnih mjesta u kategoriji ugovornog osoblja i otvaranje 20 radnih mjesta za privremeno osoblje, što je odobreno te je EPPO tu mjeru proveo iste godine, pa je tako ukupan broj članova osoblja ostao nepromijenjen (248 članova ukupno, od čega 171 privremeni djelatnik, 48 ugovornih djelatnika i 29 upućenih nacionalnih stručnjaka), no uz različitu raspodjelu radnih mjesta (191 privremeni djelatnik, 28 ugovornih djelatnika i 29 upućenih nacionalnih stručnjaka); ističe, međutim, da je nakon što su utvrđeni sigurnosni nedostaci, EPPO u svibnju 2023. zatražio izmjenu proračuna i dodatna radna mjesta kako bi se poboljšala fizička, informacijska i kibernetička sigurnost na središnjoj i decentraliziranoj razini te da je od 21 zatraženog radnog mjesta u području sigurnosti u studenome 2023. odobreno samo osam radnih mjesta (jedno mjesto AD 9, četiri mjesta AD 6 i 3 mjesta AST 3) za provedbu dodatnih sigurnosnih mjera, koje su dovršene 2024.;
38.	ističe da je 2023. stopa popunjenosti u središnjem uredu iznosila 92,97 % jer je bilo popunjeno 238 od 256 radnih mjesta planiranih u proračunu; napominje da je od 140 radnih mjesta predviđenih za delegirane europske tužitelje njih 130 bilo popunjeno na kraju 2023., dok je još 10 delegiranih europskih tužitelja započelo s radom početkom 2024., čime je ostvarena stopostotna popunjenost; primjećuje da je EPPO ojačao svoje kapacitete za provođenje pravodobnih i transparentnih postupaka zapošljavanja zaključivši 24 postupka odabira 2023. na temelju kojih je zaposlio 45 članova statutarnog osoblja i 8 novih europskih tužitelja te je usto imenovano i 35 novih delegiranih europskih tužitelja;
39.	primjećuje da je do prosinca 2023. fluktuacija osoblja (privremenog osoblja i ugovornog osoblja) iznosila 4,62 %[footnoteRef:15], što znači da je tijekom godine dano ukupno 11 ostavki, uglavnom zbog odlaska u drugu instituciju (četiri slučaja) ili prelaska na više položaje u drugim institucijama Unije (sedam slučajeva); primjećuje da je glavni uzrok te fluktuacije specifičnost luksemburškog tržišta rada, koje ima vrlo ograničenu bazu talenata i malu ponudu specijaliziranih vještina; [15: 	Prema konsolidiranom godišnjem izvješću o radu za 2023. stopa fluktuacije privremenog i ugovornog osoblja iznosila je 5,9 %.] 

40.	prima na znanje napore Komisije da zadovolji zahtjeve EPPO-a za dodatna radna mjesta; smatra da perspektiva radnog opterećenja upućuje na to da su potrebna dodatna sredstva, posebno s obzirom na zaostatke i dodatne slučajeve povezane s Mehanizmom za oporavak i otpornost te dalekosežne prijevare u vezi s PDV-om kao i s obzirom na to da se očekuje da će administrativne i središnje potporne funkcije rasti, u skladu s povećanjem u operativnim aktivnostima; ističe rizik od podcjenjivanja potreba i kapaciteta; napominje da je trošak privremenog osoblja i vanjskih pružatelja usluga koji su 2023. radili u uredu EPPO-a dosegnuo 4 235 242 EUR; potiče Komisiju i EPPO da pronađu održivo dugoročno rješenje kojim bi se omogućio kontinuitet te zadržala povjerljivost i postojeće nadležnosti; pozdravlja činjenicu da su dodatne potrebe EPPO-a u operativnom smislu u punoj mjeri uključene u jedinstveni programski dokument EPPO-a za razdoblje 2024. – 2026. i njegove proračunske zahtjeve;
41.	sa zabrinutošću napominje da je luksemburško tržište rada vrlo konkurentno, da financijski uvjeti koje nudi uprava Unije nisu privlačni u usporedbi s lokalnim tržištem (koje je podložno raznim indeksacijama plaća tijekom godine) i da se njima ne uzimaju u obzir visoki troškovi života u toj državi, koji su porasli zbog stope inflacije i većih troškova stanovanja; napominje da EPPO svojim članovima osoblja ne može ponuditi karijeru koja bi im omogućila da postanu dužnosnici Unije te da su njegova radna mjesta stoga još manje privlačna od onih u četirima drugim institucijama Unije koje djeluju u Luksemburgu; naglašava da to dovodi do vrlo ograničenog broja prijava za slobodna radna mjesta ili do toga da izabrani kandidati odbiju ponudu za zapošljavanje zbog visokih troškova života; poziva EPPO i Komisiju da provedu mjere kojima se povećava privlačnost EPPO-a za visokokvalificirane stručnjake s međunarodnim iskustvom, kao što je naknada za stanovanje za osoblje nižih razreda koju je proračunsko tijelo odobrilo za 2025., u skladu s preporukom Međuinstitucijske skupine na visokoj razini; primjećuje prekomjernu zastupljenost određenih nacionalnosti među osobljem;
42.	primjećuje da se na kraju 2023. na odgovarajući način nastojala postići geografska i rodna ravnoteža među 238 članova osoblja (koje broji 137 muškarca i 101 žena); smatra da raščlambu po državljanstvu zaposlenih u EPPO-u stalno prate osobe koje zapošljavaju nove članove osoblja ne bi li se na taj način osigurala ravnoteža, posebno s obzirom na nejednaku raspodjelu kandidata, pri čemu su među zaposlenima iz 26 različitih država najviše zastupljeni državljani Italije (34), Rumunjske (33), Grčke (26) i Belgije (24); potiče EPPO da donese proaktivne mjere kako bi osigurao uravnoteženu zastupljenost nacionalnosti među svojim osobljem, odražavajući raznolikost država članica sudionica; izražava zabrinutost zbog rodne raspodjele među višim rukovodećim položajima (četiri muškarca i jedna žena) i poziva na to da se to pitanje riješi u okviru cjelokupne strategije za raznolikost; poziva na objavljivanje godišnjeg izvješća razvrstanog prema spolu, nacionalnosti i kategoriji zapošljavanja, uključujući konkretne mjere za uklanjanje nedostataka u zapošljavanju i napredovanju u karijeri te za praćenje i rješavanje neravnoteža;
43.	svjestan je da je odluka o provedbi strategije za raznolikost i uključivanje donesena 2023., a da se njezino razvijanje očekuje tijekom 2024.; potiče EPPO da ostvari napredak u donošenju te strategije, da periodično provodi ankete među svojim osobljem, potičući međusobne istorazinske ocjene s drugim tijelima strukture za borbu protiv prevara, kao što su Eurojust, OLAF i Europol; prima na znanje da će se politika EPPO-a raznolikosti i uključivanja temeljiti na Povelji Mreže agencija Europske unije o raznolikosti i uključivanju, donesenoj u ožujku 2023., te smatra da će se njome općenito poticati raznolikost kako bi radna mjesta postala privlačnija kandidatima s posebnim potrebama; ponavlja svoj zahtjev EPPO-u da bez odgode donese svoju povelju o raznolikosti i uključivanju, pri čemu treba uzeti u obzir činjenicu da se 2023. broj osoblja povećao;
44.	napominje da je, uključujući privremeno osoblje, ugovorno osoblje, upućene nacionalne stručnjake i delegirane europske tužitelje, 341 zaposlenik od 396 (u usporedbi s 275 od 332 u 2022.) do kraja 2023. bio raspoređen u istražne aktivnosti (odnosno 86,10 % u usporedbi s 82,83 % u 2022. i 86 % u 2021.), dok je 55 članova osoblja (u usporedbi s 57 u 2022.) obavljalo funkciju administrativne potpore i kontrole;
45.	pozdravlja činjenicu da je 2023. u EPPO imenovano osam novih europskih tužitelja i 35 novih delegiranih europskih tužitelja; ponavlja da EPPO svoju ulogu može ispuniti samo ako uživa potpunu pravosudnu neovisnost, a ona proizlazi iz objektivnog postupka imenovanja na temelju zasluga; potiče države članice da u tom smislu doprinose potpunoj neovisnosti Ureda europskog javnog tužitelja;
46.	smatra da je imenovanje delegiranih europskih tužitelja zajednička odgovornost EPPO-a i država članica; naglašava da postupak imenovanja uvijek mora biti u skladu s člankom 17. Uredbe (EU) 2017/1939 i s načelom autonomije nacionalnih postupaka;
47.	ističe potrebu za većim prilikama za razvoj karijere za delegirane europske tužitelje kako bi se privukli i zadržali iskusni stručnjaci; poziva na poboljšanje uvjeta zapošljavanja, uključujući jasan put napredovanja u karijeri i standardizaciju sustava socijalne sigurnosti i mirovinskog osiguranja u svim državama članicama sudionicama, čime bi se osiguralo da razlike u plaćama među državama članicama ne odvraćaju kvalificirane kandidate od prijave;
48.	cijeni činjenicu da je tijekom 2023. i početkom 2024. broj delegiranih europskih tužitelja dosegnuo prvotno predviđeni broj od 140; pozdravlja odluku o usklađivanju primitaka od rada delegiranih europskih tužitelja s primicima dužnosnika EU-a koji imaju jednaku razinu odgovornosti, umjesto da primaju 80 % plaće dužnosnika EU-a, kako je prvotno predviđeno; smatra da se tom odlukom povećava privlačnost funkcije delegiranih europskih tužitelja, čime se otvara put zapošljavanju iskusnijih nacionalnih tužitelja čija je nacionalna plaća viša od plaće koju nudi EPPO, te se istodobno smanjuje administrativno opterećenje EPPO-a za provedbu članka 16. stavka 1. Uvjeta zaposlenja delegiranih europskih tužitelja, kojima se predviđa da se, ako je ukupna neto plaća niža od nacionalne plaće, osigura dodatni iznos kako bi naknade odgovarale prethodnoj razini;
49.	ističe da postupkom odabira europskih tužitelja i delegiranih europskih tužitelja ne upravlja samostalno EPPO jer europske tužitelje predlažu države članice, te ih zatim potvrđuje Europsko vijeće, dok delegirane europske tužitelje predlažu države članice, a potvrđuje kolegij; smatra da bi se broj prijava kvalificiranih kandidata za položaj delegiranih europskih tužitelja mogao povećati i da bi postupak imenovanja mogao biti selektivniju kad bi perspektiva karijere bila jasnija te kad bi se uspostavili povoljniji mehanizmi socijalnog i zdravstvenog osiguranja; ponavlja da bi stvaranje posebnog statusa za delegirane europske tužitelje bilo u skladu s prirodom njihove sudske funkcije te bi povećalo privlačnost tih radnih mjesta; poziva Komisiju da predloži odgovarajuća rješenja u slučaju izmjene Uredbe (EU) 2017/1939;
50.	razumije da je svaka država članica (u skladu s člankom 96. stavkom 6. Uredbe (EU) 2017/1939) obvezna uspostaviti aranžmane zakonodavne ili administrativne prirode kako bi delegirani europski tužitelji bili evidentirani kao osiguranici i imali osiguranje, uključujući sve doprinose relevantnim nacionalnim sustavima socijalnog osiguranja, mirovinskog osiguranja i drugim sustavima osiguranja, ali niz država članica još nije u potpunosti ispunio tu obvezu; stoga poziva Komisiju da u reviziji Uredbe (EU) 2017/1939 predloži učinkovito rješenje za uklanjanje jaza u području socijalnog i zdravstvenog osiguranja delegiranih europskih tužitelja;
51.	napominje da je do 2023. Sudu Europske unije podneseno pet pritužbi na imenovanje delegiranih europskih tužitelja, od kojih su tri zaključene (odbijene ili povučene), jedna je odbačena, jedna je žalba trenutačno u tijeku pred Sudom Europske unije, a posljednja tužba za poništenje odluke kolegija kojom se odbija imenovanje osobe koju je država članica predložila za poziciju delegiranog europskog tužitelja prihvaćena je u srpnju 2024. zbog nedostatka dostatnog obrazloženja odluke kolegija te je u tijeku analiza načina na koji se poništenje treba provesti; primjećuje da pred Općim sudom nema novih pritužbi u vezi s imenovanjima za Ured europskog javnog tužitelja;
52.	napominje da je 2023. pokrenuta strategija EPPO-a za učenje i razvoj s ciljem promicanja kulture kontinuiranog učenja i olakšavanja kontinuiranog ocjenjivanja i prilagodbe potreba osoblja za učenjem koje se mijenjaju, zajedno s pilot-analizom potreba za učenjem;
53.	kad je riječ o mjerama i politikama koje su na snazi za zaštitu fizičke i mentalne dobrobiti osoblja, napominje da je za sve mjere 2023. provedena revizija i savjetovanje sa svim uključenim dionicima (odbor osoblja, članovi osoblja općenito i uprava), u nastojanju da se pronađe ravnoteža između očekivanja i stvarnosti EPPO-a kao organizacije koja raste i brzo se mijenja; primjećuje da EPPO ima shemu fleksibilnog radnog vremena i standardnu shemu rada od kuće, kojom se predviđa jedan dan rada na daljinu tjedno, a najviše tri dana tjedno, uz produljenja koja se prihvaćaju u svjetlu ozbiljnih zdravstvenih problema ili obiteljskih situacija; napominje da trenutačni okvir uključuje i 10 dana rada izvan mjesta rada u određenoj godini, koji ne moraju biti povezani s drugim danima dopusta; smatra da trenutačni radni uvjeti EPPO-a omogućuju osoblju da iskoristi digitalna rješenja jer je u upravljanje rasporedom radnog vremena uvedena visoka razina autonomije, čime se omogućava ravnoteža između poslovnog i privatnog života te potiče raspoloženje i timski duh; pozdravlja činjenicu da se izrađuje politika o dobrobiti koja će sadržavati odjeljak o dobrobiti osoblja koje radi na daljinu;
54.	ističe da je u drugoj polovini 2023., kako je predložio Parlament, održano otvoreno savjetovanje o fleksibilnim radnim uvjetima, a odluke donesene 2021. i 2022. podvrgnute su ex post reviziji; napominje da je upravni direktor u prosincu 2023 na temelju povratnih informacija svih dionika ažurirao odredbe; napominje da su promjene uključivale proširenje pojma „mjesto rada na daljinu” (s 2 na 2,5 sata/udaljenosti od središnjeg ureda EPPO-a) i uvođenje hibridnih radnih aranžmana za privremeno osoblje agencija; primjećuje da kolegij nije donio nikakve daljnje izmjene s obzirom na to da su odluke upravnog direktora već sadržavale zaključke savjetovanja s osobljem;
[bookmark: _heading=h.3znysh7]55.	napominje da je, nakon poziva Parlamenta, za prvo tromjesečje 2025. planirana anketa o zadovoljstvu (sudjelovanju) osoblja; shvaća da je odbor osoblja EPPO-a također proveo anketu o prioritetima osoblja te potiče intenzivniji dijalog kako bi se poboljšala ravnoteža između poslovnog i privatnog života;
56.	pozdravlja činjenicu da nije prijavljen nijedan slučaj izgaranja na poslu ili uznemiravanja te da je broj dugotrajnih bolovanja vrlo ograničen; pozdravlja činjenicu da je EPPO svjestan svoje dužnosti promicanja i očuvanja zdravlja i dobrobiti među osobljem, kao i praksi praćenja za postizanje takvog razumijevanja kojima se uzimaju u obzir neiskorišteni godišnji odmor, prijenos godišnjeg odmora i odsustva, broj zaposlenika na dugotrajnom bolovanju i trajanje odsutnosti; podsjeća da je bitno da glavni europski tužitelj i europski tužitelji uspostave jasan i strukturirani postupak za prijavljivanje slučajeva uznemiravanja te da ga obznane cjelokupnom osoblju;
57.	primjećuje da je početkom 2023. središnji ured EPPO-a proveo pilot-projekt stažiranja, te da su u sektoru pravne službe EPPO-a primljena dva stažista, nakon kojih su u ožujku i rujnu 2023. došla još dva stažista u okviru plaćenog petomjesečnog stažiranja uz fizičku prisutnost; napominje da je, na temelju pozitivnih zaključaka pilot-projekta, izrađena politika stažiranja koja je odobrena 2024., nakon čega je iste godine započeo prvi ciklus stažiranja; pozdravlja inicijativu za pokretanje moguće suradnje s lokalnim sveučilištem, te, ako bude uspješna, poziva na njezino proširenje na druga sveučilišta diljem EU-a, što bi moglo ponuditi zanimljive mogućnosti za daljnji razvoj programa za rano privlačenje različitih talenata; naglašava da visoki troškovi života u Luksemburgu predstavljaju znatnu prepreku za potencijalne pripravnike; ističe da bi pripravništva trebala biti plaćena u skladu s Rezolucijom Europskog parlamenta od 14. lipnja 2023. s preporukama Komisiji o kvalitetnim pripravništvima u Uniji (2020/2005(INL)), u kojoj se poziva na to da sva pripravništva u Uniji budu plaćena;
58.	pozdravlja intenzivnu aktivnost odbora osoblja, konačno donošenje njegova unutarnjeg poslovnika, pokretanje prvog izdanja dana otvorenih vrata odbora osoblja, pokretanje prve ankete među osobljem na razini cijelog EPPO-a, sudjelovanje njegovih predstavnika u postupcima odabira, retroaktivnu reviziju svih općih provedbenih odredbi koje je EPPO donio prije osnivanja odbora osoblja, podnošenje prijedloga o unutarnjoj reorganizaciji, radnom vremenu i hibridnom radu, provedbenim pravilima i poboljšanju radnih uvjeta;
59.	shvaća da EPPO napreduje prema dovršetku plana kontinuiteta poslovanja, koji je uključen u standarde Unije u području upravljanja, te potiče EPPO da ga donese bez daljnje odgode;
Etički okvir i transparentnost
60.	shvaća da se etički okvir EPPO-a postupno izgrađuje; primjećuje da su temeljne vrijednosti tog etičkog okvira jasno utvrđene u kodeksima ponašanja u kojima se navode standardi ponašanja koji se očekuju od zaposlenika na svim razinama; također primjećuje da etički okvir ovisi o Kodeksu EPPO-a o dobrom ponašanju zaposlenih u upravi, njegovoj strategiji za borbu protiv prijevara i programu obuke o etici, koji obuhvaća uznemiravanje, zviždače, sprečavanje sukoba interesa i druga etička pitanja; žali zbog toga što članovi osoblja EPPO-a nisu obvezni pohađati taj program obuke, čime bi se osiguralo dosljedno razumijevanje i primjena kodeksa ponašanja EPPO-a; poziva EPPO da to ispravi;
61.	prima na znanje angažman EPPO-a na aktivnostima informiranja osoblja o etičkom okviru i povezanim pitanjima; potiče EPPO da za europske tužitelje i delegirane europske tužitelje uvede obvezu sudjelovanja na takvim obukama pri preuzimanju dužnosti; smatra da je potrebno pojačati unutarnji dijalog;
62.	napominje da 2023. nije bilo prijavljenih slučajeva sukoba interesa koji su se mogli dokazati; svjestan je da su uspostavljeni namjenski obrasci za izjave o sukobu interesa i da su pravila o sukobu interesa na snazi za članove kolegija, delegirane europske tužitelje, članove osoblja operativnih odjela i druga osjetljiva radna mjesta; pozdravlja aktualni razvoj strukturirane politike o sukobu interesa i poziva EPPO da dovrši njezino donošenje; poziva na provedbu obveznog godišnjeg ponavljanja obuke o etici i integritetu za cjelokupno osoblje Ureda europskog javnog tužitelja;
63.	potiče EPPO da poboljša svoj okvir za unutarnji integritet tako što će zahtijevati javno otkrivanje svih financijskih interesa i vanjskih aktivnosti viših dužnosnika, uključujući članove Kolegija; poziva na periodičnu reviziju tih objava kako bi se utvrdili i ublažili potencijalni rizici od neprimjerenog utjecaja;
64.	shvaća da EPPO nastoji spriječiti rotirajuća vrata, posebno podržavanjem stroge primjene odredaba Pravilnika o osoblju, koje su utvrđene u svim ugovorima EPPO-a, uključujući obrasce koji se primjenjuju od trenutka prestanka dužnosti u kojima se navode obveze koje se primjenjuju nakon prestanka radnog odnosa; u tom pogledu pozdravlja donošenje smjernica 2023. za osoblje EPPO-a u pogledu vanjskih aktivnosti i zadataka koje se primjenjuju na aktivnosti za koje se ne smatra da su povezane sa slobodnim aktivnostima izvan nadležnosti EPPO-a;
65.	poziva na uvođenje snažnije politike rotirajućih vrata, uključujući produljeno razdoblje mirovanja od najmanje dvije godine za visoke dužnosnike EPPO-a prije nego što se mogu zaposliti u privatnom sektoru u vezi s istragama EPPO-a; traži od EPPO-a da provede godišnje preispitivanje usklađenosti s tim ograničenjima nakon prestanka radnog odnosa;
66.	poziva EPPO da donese poseban postupak za zviždače i borbu protiv osvete kako bi se provedbena pravila integrirala u Pravilnik o osoblju koji je donio kolegij (Odluka kolegija 2021/077 o utvrđivanju smjernica o zviždačima primjenjivih u okviru EPPO-a) i kako bi se popratio članak 45. stavak 12. financijskih pravila EPPO-a (o utvrđivanju mjera koje treba poduzeti u danim okolnostima) kako bi se osiguralo sigurno i zaštićeno mjesto rada; pozdravlja inicijativu za jačanje interne komunikacije o prvoj mreži povjerljivih savjetnika i o odredbama protiv uznemiravanja te za informiranje svih nacionalnih pomoćnika delegiranih europskih tužitelja o mehanizmu za zviždače u slučaju kršenja koja su u nadležnosti EPPO-a;
Digitalizacija, kibernetička sigurnost i zaštita podataka
67.	žali zbog položaja u kojem se EPPO nalazi kad je riječ o njegovoj informatičkoj autonomiji, na koju negativno utječe odluka Glavne uprave Komisije za digitalne usluge („Glavna uprava za digitalne usluge”, bivši DIGIT) o prekidu pružanja digitalnih usluga na radnom mjestu; ističe da su za informatičku autonomiju EPPO-a potrebni dodatni ljudski i financijski resursi koji dosad nisu odobreni zbog ograničenja ukupnog raspoloživog proračuna za predmetne linije; žali zbog toga što je EPPO zbog ugroženosti vlastitih operativnih aktivnosti morao uspostaviti kapacitete za digitalne usluge kako bi se u obzir uzeli dodatni ljudski resursi koji su mu dodijeljeni s obzirom na sudjelovanje Poljske i Švedske;
68.	napominje da je početni pristup EPPO-a bio davanje prednosti resursima za uspostavljanje i funkcioniranje osnovnih digitalnih usluga povezanih s njegovim operativnim aktivnostima, kao što je njegov sustav vođenja predmeta, uzimajući u obzir da bi za digitalne usluge EPPO-a, koje se barem djelomično razlikuju od digitalnih usluga Komisije, u sredini programskog razdoblja bio potreban prilagođen pristup; primjećuje da se prekid pružanja usluga Komisije događa u ključnoj fazi konsolidacije EPPO-a;
69.	shvaća da je 2023. Odjel EPPO-a za IT, sigurnost i korporativne usluge nastavio s provedbom dvaju glavnih programa: programa informatičke autonomije, kako bi se ponudio cjelovit katalog administrativnih informatičkih usluga kojima se u potpunosti upravlja interno, i EPPO-ova sustava vođenja predmeta za daljnji razvoj digitalizacije ključnih područja poslovanja organizacije; prima na znanje da se EPPO 2023. nastavio pripremati za postupan prijelaz s digitalnog radnog okruženja koje pruža Glavna uprava za digitalne usluge na vlastita rješenje kojima sam upravlja; svjestan je da proračunsko tijelo nije odobrilo sredstva potrebna za provedbu te promjene, iako su uključena u proračunski zahtjev EPPO-a za 2023.; napominje da je nakon najave Glavne uprave za digitalne usluge EPPO započeo pregovore o traženju rješenja koje još nije pronađeno;
70.	cijeni činjenicu da je Komisija privremeno produljila pružanje informatičkih usluga do lipnja 2025., ali smatra da eksternalizacija tih usluga nije optimalno rješenje u trenutačnoj situaciji; razumije da bi tu odluku trebalo ponovo razmotriti ne samo zbog pitanja sigurnosti i povjerljivosti, već i iz isključivo financijskih aspekata jer bi se eksternalizacija činila mnogo skupljom od internog rješenja, a njime bi, nakon što Glavna uprava za digitalne usluge prestane pružati svoje usluge, upravljao EPPO; naglašava da će za provedbu boljeg internog rješenja, složeni administrativni aspekti, nedostatak iskustva EPPO-a i decentralizirana konfiguracija EPPO-a s delegiranim europskim tužiteljima i njihovim pomoćnicima na nekoliko lokacija u Uniji iziskivati veći proračun i dugo prijelazno razdoblje;
71.	ponavlja poziv Glavnoj upravi za digitalne usluge da ne prekine pružati potporu EPPO-u sve dok EPPO ne bude raspolagao vlastitim pouzdanim informatičkim sustavom; smatra da je ključno da se izbjegne gubitak podataka i osigura potpuna operativnost EPPO-a u prijelazu između pružatelja informatičkih usluga; smatra da je u vezi s tim između Komisije i EPPO-a potrebna jasna komunikacija i operativna koordinacija na najvišim razinama na kojima se donose odluke; traži od Komisije i EPPO-a da se dogovore o postupnom prijenosu nadležnosti za neometan i kontinuiran prijelaz u razdoblju nakon produljenja, koje bi se moglo produljiti nakon lipnja 2025.;
72.	primjećuje da su zahtjevi EPPO-a za dodatna stalna radna mjesta kako bi se popunila praznina koja proizlazi iz prestanka pružanja usluga Glavne uprave za digitalne usluge odbijeni u siječnju 2023., kada je EPPO zatražio 45 radnih mjesta, te krajem veljače 2024., kada je odbijen i zahtjev za izmjenu proračuna za 2024. u iznosu od 2,98 milijuna EUR i 37 radnih mjesta u planu; napominje da bi zapošljavanje izvođača koji rade u poslovnim prostorima EPPO-a moglo biti dio privremenog rješenja za prekid pružanja usluga Glavne uprave za digitalne usluge, ali iako bi se tim pristupom osigurao trenutačan operativni kontinuitet, on se ne bi trebao prihvatiti kao konačno rješenje za EPPO, uzimajući u obzir iznimno osjetljivu prirodu njegovih aktivnosti i potrebu da se osigura kontinuitet i pouzdanost njegovih digitalnih usluga, kao i najviša razina sigurnosti njegove informatičke infrastrukture, sustava i opreme; dijeli mišljenje da je odbijanje proračunskih zahtjeva EPPO-a pokazatelj razlika u procjeni problema, što negativno utječe na operativne aktivnosti EPPO-a i predstavlja potencijalni rizik za ugled Unije ako to dovede do slabljenja operativnog kapaciteta EPPO-a;
73.	shvaća da se svaki delegirani europski tužitelj mora služiti nacionalnim sustavom i sustavom vođenja predmeta EPPO-a, koji su različite baze podataka na koje se primjenjuju različita prava pristupa; smatra da se time povećava svakodnevna složenost u upravljanju podacima; također je svjestan da, kako bi se omogućila obrada i razmjena informacija između središnjih službi delegiranih europskih tužitelja i EPPO-a, sve spise predmeta trebaju digitalizirati delegirani europski tužitelji koristeći se nacionalnim digitalnim alatima i u skladu s nacionalnim pravom; u tom pogledu cijeni formalno stvaranje statusa pomoćnika delegiranih europskih tužitelja u službenom organigramu koji pomoćnicima (osoblju nacionalnog ureda) omogućuje izravan pristup sustavu vođenja predmeta EPPO-a, poput rasterećenja administrativnih zadataka delegiranih europskih tužitelja i stvaranja osnove za veću točnost i dosljednost podataka o predmetima između dvaju sustava vođenja predmeta; smatra da bi odgovarajuće preispitivanje propisa olakšalo integraciju EPPO-ova sustava vođenja predmeta i nacionalnih sustava vođenja predmeta te da bi te mjere povećale učinkovitost istraga EPPO-a; napominje, međutim, da bi takva integracija mogla prvenstveno biti pitanje kompatibilnih tehnoloških rješenja koja se upotrebljavaju u različitim državama članicama i koja bi mogla biti povezana sa stvarnom razinom digitalizacije sudskih postupaka u tim državama članicama; primjećuje da se teret inherentnih troškova trenutačno dijeli, pri čemu se nacionalnim proračunom pokrivaju troškovi opreme potrebne za interakciju s nacionalnim sustavima vođenja predmeta, dok je proračun EPPO-a namijenjen pokrivanju hardvera i stvaranju digitalnog radnog okruženja zaštićenog prema istim standardima kao i osoblje središnjeg ureda EPPO-a i koje se smatra dijelom troškova operativne komunikacije predviđenih Uredbom (EU) 2017/1939;
74.	shvaća da je interoperabilnost bitna za postizanje učinkovite razmjene podataka i suradnje te da je za donošenje minimalnih zajedničkih sporazuma o razmjeni podataka i provedbu alata za pravosudnu interoperabilnost 2023. pokrenut projekt o postupcima za upotrebu sustava e-CODEX EPPO-a, koji je uključivao nekoliko radionica s konzorcijem e-CODEX radi usklađivanja s tehničkim i funkcionalnim zahtjevima; žali zbog toga što je, nakon nekoliko radionica s konzorcijem e-CODEX, projekt prekinut kako bi se omogućio prijelaz na novog voditelja programa e-CODEX, agenciju eu-LISA, i zbog nedostatka resursa EPPO-a sa stručnim znanjem u tom području; poziva Komisiju da djeluje kao posrednik za daljnji napredak projekta te da te mjere uzme u obzir i u procjeni proračunskih potreba EPPO-a;
75.	svjestan je povećane prijetnje strukturnom informatičkom integritetu EPPO-a koja proizlazi iz agresivnosti organiziranog kriminala protiv kojeg se EPPO bori, što dovodi do potrebe za jačanjem fizičke i digitalne sigurnosti; napominje da se EPPO 2023. usredotočio na poboljšanje svojeg upravljanja sigurnošću; cijeni odluku EPPO-a da osnuje posebnu jedinicu za rješavanje pitanja kibernetičke i fizičke sigurnosti; primjećuje da je EPPO pripremio okvir koji uključuje nove procese, uloge i odgovornosti te politike za povećanje sigurnosti digitalnih sustava koji se koriste za obradu operativnih i administrativnih podataka; shvaća da je provedeno nekoliko procjena rizika kako bi se ocijenio sigurnosni okvir digitalnih sustava u kojima je predložena provedba dodatnih tehničkih mjera i mjera upravljanja za poboljšanje sigurnosnog okruženja EPPO-a; napominje da je okvir politike poboljšan u tim okolnostima, pri čemu su sigurnosna strategija i globalna politika informacijske sigurnosti predložene 2023. te službeno odobrene i donesene 2024.;
76.	primjećuje da je EPPO 2023. dovršio uspostavu sigurnosnih kontaktnih točaka u svim državama članicama sudionicama kako bi se poboljšala suradnja u sigurnosnim pitanjima za osoblje i urede EPPO-a koji se nalaze u tim državama članicama; pozdravlja sporazum o razini usluga s CERT-EU-om kojim se pruža potpora i praćenje posebnih usluga za pitanja povezana s odgovorom na incidente; ističe da je sustav koji se primjenjuje za procjenu rizika i izvješćivanje o incidentima dobro strukturiran i da se obuka pruža na učinkovit način; cijeni vanjsku procjenu provedenu za fizičku sigurnost čiji su rezultati preneseni u plan za poboljšanje zemlje domaćina;
77.	pohvaljuje znatan napredak postignut 2023. u uspostavi pričuvnog podatkovnog centra i uvođenju povezanog scenarija za oporavak u slučaju katastrofa; cijeni činjenicu da je EPPO razvio vlastiti ekosustav vođenja predmeta čije su sve sastavnice smještene u podatkovnom centru EPPO-a kojim upravlja osoblje EPPO-a, čime se jamči kontrola, zadržavanje i vlasništvo sustava i podataka koji se obrađuju od strane EPPO-a;
78.	prima na znanje potrebu EPPO-a za modernom opremom i IT sustavima za rješavanje sve složenijih kaznenih djela koja često uključuju digitalne elemente i metodologiju; također naglašava da je hitno potrebno razviti snažan okvir za kibernetičku sigurnost s obzirom na sve veće rizike koje predstavljaju visokotehnološke kriminalne mreže i moguće strano upletanje putem kibernetičkih napada; podržava EPPO u njegovu zahtjevu za dodjelu sredstava radi zaštite njegove kibernetičke sigurnosti i poziva na brzu provedbu snažne strategije za kibernetičku sigurnost kako bi se zaštitile operacije i cjelovitost podataka EPPO-a;
79.	naglašava da priroda aktivnosti EPPO-a podrazumijeva potrebu za posebnim nadzorom i posvećivanjem posebne pozornosti zaštiti osobnih podataka; smatra da bi EPPO i EDPS trebali sudjelovati u kontinuiranom dijalogu kako bi se osigurala upotrebljivost podataka za istragu i kazneni progon te istodobno zajamčilo poštovanje zaštite osobnih podataka; shvaća da zahtjevi koji se odnose na postupanje sa zaštitom podataka proizlaze iz Uredbe (EU) 2017/1939 i Uredbe (EU) 2018/1725 Europskog parlamenta i Vijeća[footnoteRef:16] te da se dopunjuju i provode odlukama kolegija donesenima nakon savjetovanja s Europskim nadzornikom za zaštitu podataka; cijeni odluku o pružanju obveznih obuka za sve članove osoblja, uključujući posebnu obuku u području zaštite podataka koja je ključna za pristup sustavu vođenja predmeta EPPO-a; [16: 	Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39., ELI: http://data.europa.eu/eli/reg/2018/1725/oj).] 

Zgrade i sigurnost
80.	primjećuje da su, zahvaljujući ugovoru o najmu kojim luksemburške vlasti osiguravaju besplatnu najamninu za zgradu u kojoj se trenutačno nalazi sjedište EPPO-a (zgrada TOB), troškovi ograničeni na naknadu za usluge u iznosu od 716 724 EUR godišnje; napominje da je 2023. istim luksemburškim vlastima isplaćeno 248 103 EUR za sigurnosnu opremu na dvama dodatnim katovima (9. i 10.) koja je dostavljena EPPO-u u prvom tromjesečju 2023.;
81.	kad je riječ o fizičkoj sigurnosti, pozdravlja činjenicu da su izmjenom proračuna za 2023. i proračunom za 2024. dodijeljena sredstva potrebna za razmjeran kapacitet za pružanje poboljšanih sigurnosnih usluga (21 dodatno radno mjesto za poboljšanje njegovih sigurnosnih kapaciteta) i napore EPPO-a u pogledu kontinuiranog poboljšanja i usklađivanja postupaka fizičke sigurnosti; smatra da pravilno funkcioniranje EPPO-a podrazumijeva da su tužitelji i osoblje zaštićeni kako bi mogli u potpunosti obavljati svoje dužnosti, bez prijetnji, utjecaja ili pritiska;
Okoliš i održivost
82.	smatra da bi luksemburške vlasti koje osiguravaju sjedište EPPO-a trebale uzeti u obzir njihovu održivost i energetsku učinkovitost; poziva EPPO da se uključi u rasprave s luksemburškim tijelima kako bi se istražile konkretne mjere za poboljšanje ekološkog otiska njegovih prostora, uključujući ugradnju obnovljivih izvora energije kao što su solarne ploče, uvođenje mjera za neutralizaciju emisija CO2 i provedbu sustava ekološkog upravljanja i neovisnog ocjenjivanja za evaluaciju, izvješćivanje, povećanje ekološke učinkovitosti organizacija i uštedu energije; poziva Komisiju da olakša dijalog između EPPO-a i tijela lokalnog domaćina kako bi se osigurala optimalna upotreba resursa i usklađenost operacija EPPO-a s održivošću Unije;
83.	napominje da je središnji ured EPPO-a integriran u luksemburšku mrežu besplatnog javnog prijevoza te je lako dostupan prijevoznim sredstvima s malim utjecajem na okoliš, bez troškova za osoblje i posjetitelje, te da se u podzemnom parkiralištu središnjeg ureda nalazi posebna zona za parkiranje bicikala; shvaća da su u tijeku razgovori u vezi s postavljanjem postaja za punjenje e-vozila na istom podzemnom parkiralištu;
Međuinstitucijska suradnja
84.	smatra da se uloga EPPO-a kao jedne od glavnih operativnih sastavnica strukture Unije za borbu protiv prijevara može učinkovito ostvariti samo intenzivnom suradnjom i potporom partnera i dionika; ponavlja da EPPO svoju ulogu može ispuniti samo ako uživa potpunu pravosudnu neovisnost; potiče države članice da doprinesu potpunoj neovisnosti EPPO-a u tom pogledu i potiče EPPO da nastavi ulagati napore u komunikaciju i koordinaciju s nekoliko partnera čije je djelovanje osmišljeno tako da bude recipročno i komplementarno;
85.	pozdravlja inicijative koje su pokrenuli OLAF i EPPO za jačanje i racionalizaciju njihove operativne suradnje i razmjenu znanja među uključenim akterima; cijeni prvu međunarodnu konferenciju kojom se omogućuje razmjena gledišta između tužitelja EPPO-a i istražitelja OLAF-a, čiji je domaćin bio Parlament 2024. godine; naglašava da revizija regulatornih okvira OLAF-a i EPPO-a pruža priliku za ponovno razmatranje mnogih aspekata njihova zajedničkog rada s obzirom na iskustva stečena u prvim godinama operativnog djelovanja EPPO-a, posebno uzimajući u obzir otvaranje dodatnih istraga OLAF-a i administrativnih istraga za potporu EPPO-u, kao i veću ulogu OLAF-a u otkrivanju prijevara i izvješćivanju EPPO-a o njima u znak potpore sanaciji štete nastale u proračunu EU-a; smatra da bi dijalog i suradnja u okviru strukture za borbu protiv prijevara mogli biti učinkovitiji uspostavom redovitog međuinstitucijskog foruma kako bi se optimirala učinkovitost i djelotvornost dostupnih sredstava djelovanju;
86.	pozdravlja inicijative koje su pokrenuli OLAF i EPPO za jačanje operativnog dijaloga i poboljšanje koordinacije; ističe važnost potpune i učinkovite razmjene podataka između EPPO-a, OLAF-a, Eurojusta i Europola kako bi se osigurala neometana suradnja u borbi protiv prekograničnih prijevara; poziva na osnivanje zajedničke radne skupine za nadzor integracije podataka i učinkovitosti upravljanja predmetima među tim tijelima;
87.	potiče kontinuiranu i pojačanu suradnju između EPPO-a i OLAF-a, u skladu s pravilima tih institucija i obvezom OLAF-a da bez nepotrebne odgode prijavljuje EPPO-u sumnju na kriminal, kako bi mu omogućio da se bori protiv prijevara, korupcije i financijskog kriminala koji utječu na financijske interese Unije; podržava daljnji razvoj zajedničkih inicijativa, razmjene informacija i koordiniranih djelovanja između EPPO-a i OLAF-a jer je takva suradnja ključna za zaštitu financijskih interesa Unije, jačanje borbe Unije protiv financijskog kriminala te osiguravanje djelotvorne i učinkovite upotrebe resursa Unije.
88.	pohvaljuje blisku suradnju EPPO-a i Revizorskog suda 2023., što je rezultiralo pravodobnim prijenosom informacija o sumnjama na kaznena djela koja su u nadležnosti EPPO-a;
89.	očekuje da će radna skupina osnovana s Komisijom i sastanci o provedbi radnog dogovora Komisije i EPPO-a osigurati da obavijesti EPPO-a u svrhu administrativnog povrata, kako je predviđeno člankom 103. stavkom 2. točkom (c) Uredbe (EU) 2017/1939, propisno i učinkovito omoguće Komisiji da maksimalno poveća povrat iznosa u proračun Unije, poštujući pritom povjerljivost i pravilno provođenje istražnih mjera; naglašava da u tom pogledu nijedna strana još nije dostavila povratne informacije, što sprječava zakonodavce da steknu sveobuhvatno razumijevanje temeljnih pitanja, uključujući konkretne iznose na godišnjoj razini koje je Komisija vratila iz država članica u slučajevima kad je oštećen proračun Unije; ističe da je povrat sredstava koji provode nacionalna tijela i dalje u nadležnosti Komisije, kako je navedeno u mandatnom pismu povjereniku za proračun, borbu protiv prijevara i javnu upravu, dok EPPO nema mandat za daljnje postupanje u vezi s postupkom povrata; poziva države članice da ojačaju suradnju i obavijeste Komisiju i EPPO o konačnim zapljenama; poziva na reviziju relevantnih uredbi kako bi se pojasnila uloga EPPO-a u postupku povrata; te potiče EPPO i Komisiju da usvoje dogovoreni oblik za izvješćivanje Parlamenta; shvaća da bi to moglo zahtijevati odgovarajući razvoj EPPO-ova sustava vođenja predmeta i traži od Komisije da prednost da dodjeli sredstava EPPO-u kako bi se zadovoljila ta potreba;
90.	pozdravlja pojačanu suradnju s Europolom; primjećuje da bi program ODIN (operativna mreža digitalne infrastrukture) omogućio potpuno iskorištavanje količine podataka koje EPPO prikuplja svojim istragama (više od 1 000 terabajta, pri čemu će ta brojka rasti); napominje da je u tom okviru EPPO utvrdio moguća kaznena djela izvan svoje nadležnosti, uključujući organizirani kriminal, trgovinu drogom, nezakonitu proizvodnju cigareta, investicijske prijevare, nezakonito kockanje i prostituciju (kaznena djela koja nisu povezana sa zaštitom financijskih interesa EU-a) i druga kaznena djela koja su dovela do prijenosa nekoliko spisa kao ključnih dokaza u tekućim nacionalnim istragama te da su nacionalni uredi tužitelja pokrenuli 28 novih predmeta kako bi se dodatno istražila ta kaznena djela koja nisu povezana sa zaštitom financijskih interesa EU-a, a koja su izvan nadležnosti EPPO-a; međutim, svjestan je činjenice da za tu analizu i druge analize suradnja s Europolom trpi ograničenja koja proizlaze iz nacionalnog postupovnog kaznenog prava i dostupnosti podataka u vlasništvu EPPO-a; ističe da postojeća nadležnost EPPO-a da istražuje organizirani kriminal i pranje novca povezanima s prijevarama koje utječu na financijske interese Unije treba biti popraćena odgovarajućim sredstvima i učinkovitom suradnjom s Europolom; smatra da, iako je potrebno dodatno poboljšati suradnju s Europolom, ona ne može u potpunosti zamijeniti razvoj interne analitičke platforme EPPO-a, koja je i dalje ključna za brzo tumačenje podataka prikupljenih tijekom njegovih istraga i utvrđivanje operativnih strategija u prekograničnim slučajevima za koje je potreban pristup cijelom sustavu vođenja predmeta EPPO-a; podsjeća da bi Komisija u svojem predstojećem evaluacijskom izvješću trebala pažljivo analizirati na koje kategorije kaznenih djela treba proširiti mandat EPPO-a kako bi se u potpunosti iskoristio njegov potencijal; pozdravlja poziv EPPO-a na pojačanu suradnju s institucijama Unije;
91.	zabrinut je zbog sve većeg broja slučajeva povezanih s Mehanizmom za oporavak i otpornost; cijeni pravodobne informacije o tom pitanju dostavljene Komisiji i relevantnim odborima Parlamenta; smatra da velik broj aktivnih predmeta koji uključuju sredstva iz Mehanizma za oporavak i otpornost opravdava intenziviranje razmjena koje se održavaju s Radnom skupinom za oporavak i otpornost kako bi se utvrdili mogući nedostaci u nadzoru ili kontroli ili obrasci prijevara te kako bi se Komisiji omogućilo da ažurira svoje mehanizme za praćenje uspješnosti i da provede nedavno osmišljene mjere smanjenja i povrata; ponavlja da su sredstva Mehanizma za oporavak i otpornost sredstva Unije, a ne nacionalna sredstva te da su u nadležnosti EPPO-a te potiče Komisiju i druga tijela Unije da povećaju napore za otkrivanje i izvijeste EPPO o svakoj relevantnoj situaciji;
92.	pozdravlja činjenicu da je EPPO u studenome 2024. potpisao radni dogovor s Europskim parlamentom kojim se uspostavljaju jasni modaliteti suradnje u svrhu zaštite financijskih interesa EU-a;
93.	napominje da se EPPO 2023. za potrebe nabave robe i usluga po nižim troškovima nastavio oslanjati na međuinstitucijske ugovore i bilateralne sporazume; primjećuje da je krajem 2023. EPPO aktivno sudjelovao u 80 međuinstitucijskih okvirnih ugovora i 22 sporazuma o razini usluga ili drugim bilateralnim sporazumima s drugim subjektima Unije u cilju maksimalnog povećanja proračunskih ušteda iz postojećih ugovornih instrumenata, u skladu s načelima dobrog financijskog upravljanja;
94.	naročito pozdravlja sudjelovanje Poljske i Švedske u EPPO-u; svjestan je da će to utjecati na proračunske potrebe EPPO-a i podupire zahtjev EPPO-a kojem je cilj EPPO-u osigurati potrebna sredstva kako bi se iskoristilo sudjelovanje Poljske i Švedske u njegovim operativnim aktivnostima; napominje da, iako Irska i Danska i dalje primjenjuju izuzeće od EPPO-a u skladu s protokolima br. 21 i br. 22 UFEU-a, Mađarska je jedina preostala država članica koja se još nije pridružila EPPO-u; poziva mađarsku vladu da se bez daljnje odgode pridruži EPPO-u; podsjeća da je prikupljeno 680 000 potpisa u korist pridruživanja EPPO-u, čime se dokazuje snažan društveni zahtjev za pojačanom pravnom zaštitom od prijevare i korupcije koja utječe na financijske interese Unije;
95.	primjećuje da 2023. nije došlo do znatnog poboljšanja kad je riječ o sudjelovanju irskih vlasti u EPPO-u; podsjeća da je njihovo odbijanje suradnje s EPPO-om u izvršavanju nekoliko zahtjeva za uzajamnu pravnu pomoć koje su poslali delegirani europski tužitelji dovelo do toga da je EPPO o toj situaciji izvijestio Komisiju u skladu s Uredbom (EU, Euratom) 2020/2092 Europskog parlamenta i Vijeća[footnoteRef:17]; cijeni odluku irskih vlasti koja je uslijedila o izmjeni svojeg nacionalnog zakonodavstva kojom se osigurava pravni okvir za uzajamnu pravnu pomoć EPPO-u i naglašava da se njime od 1. studenoga 2023. pruža uzajamna pravna pomoć EPPO-u na temelju tog jednostranog priznavanja; napominje da nije bilo razmjena mišljenja s irskom međuagencijskom radnom skupinom osnovanom kako bi se ispitalo moguće buduće sudjelovanje Irske u EPPO-u; potiče Komisiju, EPPO i irske vlasti da se uključe u konstruktivan dijalog kako bi se pronašao učinkovit način suradnje; [17: 	Uredba (EU, Euratom) 2020/2092 Europskog parlamenta i Vijeća od 16. prosinca 2020. o općem režimu uvjetovanosti za zaštitu proračuna Unije, (SL L 433 I, 22.12.2020., str. 1., ELI: http://data.europa.eu/eli/reg/2020/2092/oj).] 

96.	smatra da nedostatak suradnje bilo koje države članice s EPPO-om, neovisno o tome sudjeluje li u pojačanoj suradnji na temelju koje je osnovan EPPO, dovodi do stvaranja niša imuniteta i povlastica zbog kojih je zaštita financijskih interesa Unije u najboljem slučaju neujednačena i neučinkovita; ponovo poziva Komisiju i predmetne države članice da ulože sav mogući trud kako bi se sadašnji scenarij uključio u malobrojne, ali i dalje vrlo važne sastavnice koje nedostaju, promičući proširenje sudjelovanja drugih država članica koje još uvijek ne sudjeluju u EPPO-u na način kojim se jača učinkovitost zaštite proračuna Unije i nacionalnih proračuna; poziva Komisiju da pomno prati razinu suradnje država članica s EPPO-om i potiče Komisiju da pokrene postupke zbog povrede protiv bilo koje države članice koja sustavno ometa istrage pod vodstvom EPPO-a; smatra da bi članstvo u EPPO-u trebalo biti preduvjet za primanje sredstava Unije;
97.	osuđuje nedavno prijavljenu sustavnu špijunažu koju je mađarska vlada organizirala protiv osoblja OLAF-a tijekom istražne misije o mogućoj zlouporabi sredstava Unije od strane ELIOS-a, poduzeća povezanog sa zetom mađarskog premijera; ističe da su OLAF i EPPO, kao temeljne institucije strukture Unije za borbu protiv prijevara, nažalost izloženi takvim prijetnjama ne samo iz trećih zemalja nego i unutar država članica EU-a; naglašava da takva djelovanja ozbiljno ugrožavaju vladavinu prava i integritet institucija Unije; poziva na brzu uspostavu snažnih zaštitnih mjera kako bi se zaštitilo institucionalno osoblje Unije na misiji u državama članicama i spriječila takva neprihvatljiva kršenja u budućnosti;
Komunikacija
98.	primjećuje da EPPO ulaže stalne napore u poboljšanje unutarnje i vanjske komunikacije; cijeni mjere koje se provode putem platformi društvenih mreža i potiče EPPO da zadrži svoj proaktivan i transparentan pristup;
99.	smatra da bi objašnjenja o intervencijama i operacijama EPPO-a te o njihovoj pozadini, kada se o njima izvještava u medijima i kad se objave na društvenim mrežama, doprinijela jačanju ugleda institucija među građanima i boljoj informiranosti poreznih obveznika o složenosti zaštite financijskih interesa Unije;
100.	smatra da bi se pravilnom i točnom komunikacijom EPPO-a također povećalo sudjelovanje civilnog društva i podnošenje potencijalnih istražnih doprinosa; shvaća da EPPO traži da se mogućnost izvješćivanja uključi u svaku standardnu prezentaciju za vanjsku publiku ili na konferencijama i seminarima, kada je to moguće i primjereno; napominje da su 2023. korporativne internetske stranice EPPO-a potpuno redizajnirane, s glavnim naglaskom na poboljšanju pristupačnosti i prilagođenosti korisnicima, te da je mogućnost prijave kaznenog djela sada jasno prikazana na vrhu svake stranice zajedno s natpisom koji ističe tu značajku na početnoj stranici;
101.	primjećuje da je razina resursa EPPO-a namijenjenih komunikaciji ograničena i da će, s obzirom na potrebu za uspostavom digitalne autonomije EPPO-a, vođenje internetskih stranica EPPO-a morati biti interno, za što će biti potrebni dodatni resursi, nakon što Glavna uprava za digitalne usluge prestane pružati tu uslugu; ističe da sve veći broj i osjetljivost istraga EPPO-a zahtijevaju pozornost u razmjenama s medijima, novinarima, građanima i akademskom zajednicom; ponovo poziva EPPO da pronađe najbolju moguću ravnotežu između transparentnosti i javnog interesa, s jedne strane, i povjerljivosti i pravilnog provođenja istrage, s druge strane, te da zajamči neutralnost u komunikaciji o svojim aktivnostima;
102.	podsjeća na važnost transparentnosti u interakcijama EPPO-a s vanjskim akterima; poziva na uspostavu obveznog javnog registra svih sastanaka između dužnosnika EPPO-a i predstavnika trećih strana, uključujući lobiste i predstavnike nacionalnih vlada, kako bi se spriječio neprimjeren utjecaj i ojačalo povjerenje javnosti u neovisnost EPPO-a;
Posljedice ruske agresije na Ukrajinu
103.	podsjeća da se nadležnosti Ureda europskog javnog tužitelja protežu na sredstva Unije čak i kada se upotrebljavaju u trećim zemljama; smatra da bi se radnim dogovorima s ukrajinskim nadležnim tijelima mogla učinkovito povećati razina zaštite financijskih interesa Unije u skladu s relevantnim obvezama koje su preuzete kako bi se pružila potpora Ukrajini i njezinu stanovništvu; pozdravlja napore ukrajinskih vlasti u pogledu antikorupcijskih mjera, ali podsjeća da je zemlja i dalje izložena visokoj stopi korupcije i prijevara te zahtijeva poduzimanje dodatnih mjera opreza i daljnje mjere za borbu protiv korupcije kako bi se uspješno postigli ciljevi transparentnosti; svjestan je da je do prijenosa dokaza došlo pri izvršavanju zahtjeva za uzajamnu pravnu pomoć i pozdravlja mogućnost aktiviranja zajedničke radne skupine s ukrajinskim vlastima za koordinaciju istraga; podsjeća Komisiju i druga tijela, urede i agencije Unije na važnost otkrivanja i pravodobnog podnošenja istražnih informacija EPPO-u.

